DEĊIŻJONI TAL-KUMMISSJONI
ta' l-20 ta' Jannar 2006
li temenda għat-tieni darba d-Deċiżjoni 2005/710/KE dwar ċerti miżuri ta' protezzjoni li għandhom x'jaqsmu ma' suspett ta' influwenza tat-tjur ta' patoġeniċità għolja fir-Rumanija
(innotifikata taħt dokument numru C(2006) 62)
(Test b'rilevanza għaż-ŻEE)
(2006/24/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (1), u b'mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
L-influwenza tat-tjur hija marda virali infettiva fit-tjur ta' l-irziezet u għasafar oħra, li tikkawża mwiet u disturbi li malajr jistgħu jiksbu daqs epiżootiku li kapaċi jkunu ta' theddida serja għas-saħħa pubblika u dik ta' l-annimali u li jnaqqsu sew il-profittabbiltà tat-trobbija tat-tjur ta' l-irziezet. Hemm riskju li l-aġent tal-marda jista' jiddaħħal permezz tal-kummerċ internazzjonali fit-tjur ħajjin u fil-prodotti tat-tjur.
(2)
Fit-12 ta' Ottubru 2005, ir-Rumanija nnotifikat lill-Kummissjoni bl-iżolament tal-varjant Ażjatiku ta' virus ta' l-influwenza tat-tjur miġbur minn każ kliniku fit-tjur ta' l-irziezet. Id-Deċiżjoni tal-Kummissjoni 2005/710/KE dwar ċerti miżuri ta' protezzjoni li għandhom x'jaqsmu ma' suspett ta' influwenza tat-tjur ta' patoġeniċità għolja fir-Rumanija (3) ġiet għalhekk adottata.
(3)
Dik id-Deċiżjoni ġiet emendata sabiex tirreġjonalizza r-Rumanija għall-importazzjoni lejn il-Komunità ta' laħam tat-tjur u prodotti tal-laħam tat-tjur minħabba li t-tifqigħat tar-razza Ażjatika tal-virus ta' l-influwenza tat-tjur fir-Rumanija kienu limitati għad-delta tad-Danubju.
(4)
Seħħew tifqigħat ġodda tal-marda f'dik il-parti tar-Rumanija li kienet meqjusa bħala ħielsa mill-infezzjoni. Jeħtieġ li tiġi estiża ż-żona tar-Rumanija li minnħa għandhom jibqgħu jiġu pprojbiti l-importazzjonijiet tal-laħam tat-tjur u l-prodtti tal-laħam tat-tjur, sabiex tkopri dik il-parti tal-pajjiż fil-Lvant u fin-Nofsinsar tal-Muntanji Karpazji.
(5)
Billi r-Rumanija issa ikkonfermat il-preżenza tal-marda fuq it-territorju tagħha, it-titolu tad-Deċiżjoni 2005/710/KE għandu jiġi emendat sabiex jitqies dan il-fatt.
(6)
Id-Deċiżjoni 2005/710/KE għandha għalhekk tiġi emendata skond dan.
(7)
Il-miżuri li hemm f'din id-Deċiżjoni huma fi qbil ma' l-opinjoni tal-Kumitat Permanenti fuq il- Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2005/710/KE hija emendata kif ġej:
1.
It-titolu jinbidel b'dan li ġej:
“Id-Deċiżjoni tal-Kummissjoni 2005/710/KE tat-13 ta' Ottubru 2005 dwar ċerti miżuri ta' protezzjoni li għandhom x'jaqsmu ma' l- influwenza tat-tjur ta' patoġeniċità għolja fir-Rumanija”
2.
L-Anness jiġi ssostitwit mit-test fl-Anness għal din id-Deċiżjoni.
Artikolu 2
L-Istati Membri ser jieħdu l-miżuri meħtieġa biex iħarsu din id-Deċiżjoni u jippubblikaw dawk il-miżuri. Huma għandhom jgħarrfu b'dan lill-Kummissjoni minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-20 ta' Jannar 2006.